**ΧΡΗΣΙΜΑ ΕΓΓΡΑΦΑ ΚΑΙ ΠΛΗΡΟΦΟΡΙΕΣ**

Η είσοδος στην Αλβανία γίνεται με επίδειξη, χωρίς θεώρηση, ελληνικού **διαβατηρίου ή ελληνικής αστυνομικής ταυτότητας** νέου τύπου (απόδοση των στοιχείων στα λατινικά) σε ισχύ. Η ταυτότητα θα πρέπει να έχει εκδοθεί εντός της τελευταίας δεκαετίας.

**Ανήλικος** που ταξιδεύει ασυνόδευτος ή συνοδευόμενος από τον έναν μόνο γονέα ή με ενήλικο που δεν είναι νόμιμος κηδεμόνας του θα πρέπει να φέρει, πέραν των προαναφερθέντων εγγράφων, **και** υπεύθυνη δήλωση από τον έναν (τον γονέα ή κηδεμόνα που δεν τον συνοδεύει) ή τους δύο νόμιμους κηδεμόνες του.

Επίσημο **νόμισμα** της Αλβανίας είναι το Λεκ όμως, γίνεται αποδεκτό, ιδίως σε τουριστικά σημεία, και το Ευρώ. Ανταλλαγές συναλλάγματος μπορούν να γίνουν σε ελληνικές τράπεζες, σε αλβανικές τράπεζες και σε κατά τόπους ανταλλακτήρια στο Αργυρόκαστρο, αλλά και στα σύνορα.

Στην Αλβανία μπορεί να γίνει χρήση του **δικτύου τηλεφωνικής** μέσω των ελληνικών παρόχων, όμως, με υψηλές χρεώσεις περιαγωγής. Κατά τούτο, προτείνεται η χρήση πακέτων e-sim για δεδομένα (data), τα οποία μπορεί κανείς να προμηθευθεί online (ιδίως μέσω της εφαρμογής Airalo), ή η αγορά τοπικών καρτών sim, στην Αλβανία. Οι τιμές των πακέτων αυτών online ξεκινούν από 4.50€.

Αν επιλέξετε την έλευση στο Αργυρόκαστρο με **αυτοκίνητο** ή άλλο ιδιωτικό μέσο, απαραίτητη είναι η έκδοση πράσινης κάρτας. Πρόκειται για έγγραφο που επεκτείνει την ασφάλιση του αυτοκινήτου εκτός Ελλάδος. Την πράσινη κάρτα μπορεί να προμηθευτεί κανείς εύκολα, με επικοινωνία με την ασφαλιστική του εταιρεία. Το κόστος είναι ιδιαίτερα χαμηλό (κυμαίνεται από δωρεάν εώς 5-10€).

Για το ταξίδι, συστήνεται και η ταξιδιωτική **ασφάλιση υγείας**.